**POZIV ZA UPIS TREĆE GENERACIJE STUDENATA**

**na**

***Multidisciplinarne studije o integracijama i migracijama kroz interkulturalni dijalog*** – **Modul Žan Mone (www.emimi.ucg.ac.me),**

**za studijsku 2023–2024. godinu**

Filološki fakultet UCG raspisuje poziv za upis **TREĆE GENERACIJE** studenata na modul

*Multidisciplinarne studije o integracijama i migracijama kroz interkulturalni dijalog – EMIMI*

u okviru projekta Žan Mone odnosno ERASMUS+ programa Evropske unije.

Poziv se raspisuje za studente master i specijalističkih kao i treće godine osnovnih studija Univerziteta Crne Gore kao i za studente ostalih univerziteta u Crnoj Gori. Osim toga, u perspektivi cjeloživotnog učenja i inkluzivnog obrazovanja, poziv je otvoren i za sve zainteresovane kandidate koji su završili ciklus redovnih studija a žele da ostanu u obrazovnom procesu.

Predloženi modul sastoji se od **devet tematskih cjelina**, koje će se realizovati jedanput odnosno dva puta **sedmično**, u okviru dvočasovnih blokova tokom **zimskog i ljetnjeg semestra akademske 2023–2024. godine**. Predavanja se održavaju na Filološkom fakultetu u Nikšiću, pretežno u onlajn formatu ili **kombinovanim modelom nastave** (*blended learning*). Modul se ne akredituje te isti **ne predviđa ocjenjivanje**. Provjera znanja na kraju svakog nastavnog bloka, ili na kraju modula, realizovaće se **putem upitnika ili na drugi način primjeren datom predmetu**. Nakon završetka nastave, studenti koji su ispratili minimum 40 sati nastave dobiće sertifikate o pohađanju.

Realizaciju Žan Mone EMIMI modula podržava Evropska unija kroz program ERASMUS+, a sufinansira ga UCG. U procesu pridruživanja Crne Gore Evropskoj uniji, migracije i interkulutralni dijalog zauzimaju zapaženo i važno mjesto.

Glavni ciljevi modula EMIMI su da studenti master i specijalističkih studija, kao motivisani kandidati koji završavaju osnovne studije, steknu nova znanja i vještine o evropskom procesu integracija, migracijama i interkuluralnom dijalogu, da razumiju značaj usvajanja evropskih vrijednosti kao ključnih karika u demokratskom sazrijevanju crnogorskog društva, da razviju kritički stav u odnosu na sopstvenu ulogu u procesu integracija.

Na institucionalnom nivou, cilj projekta je da promoviše multidisciplinarna istraživanja, inovativnost, uspostavljanje veza između istraživanja i društva kroz proaktivnu ulogu na lokalnom, nacionalnom i međunarodnom nivou, te sinergiju i saradnju između različitih fakultetskih jedinica na Univerzitetu Crne Gore kao i na univerzitetskom nivou u širem smislu.

Modul će realizovati odabrani tim profesora sa Filološkog, Filozofskog, Fakulteta političkih nauka, Ekonomskog i Pravnog fakulteta UCG kao i mladi naučnici.

Pohađanje EMIMI modula omogućiće studentima sticanje novih znanja i vještina o:

1) istorijskom presjeku migratornih kretanja u Crnoj Gori i interkulturalnom dijalogu;

2) ulozi i značaju ključnih institucija EU;

3) presjeku ideja i zalaganja za stvaranjem zajedničkog evropskog kulturnog prostora, frankofilskim vezama Francuske i Crne Gore;

4) evropskom radnom pravu;

5) poreskom i budžetskom pravu EU;

6) finansijskom tržištu EU i ekonomskim migracijama;

7) kreiranju, obradi i percepciji javnog mnjenja u EU;

8) značaju lingvističkog i traduktološkog aspekta evropskih integracija;

9) osnovama kritičke analize diskursa i uticaju političkog i medijskog diskursa na kreiranje ideologija.

Pohađanje modula omogućiće studentima da:

* razumiju kontekst Evropske unije, posebno u pogledu zajedničkih vrijednosti, principa jedinstva i različitosti, kao i svijest o evropskom kulturnom identitetu i istorijskom nasljeđu;
* razumiju značaj i prednosti usvajanja evropskih vrijednosti za demokratski razvoj crnogorskog društva;
* izgradepotreban stepen empatije u suočavanju sa problemima migranata i njihove integracije u društvo jednakih šansi;
* vrednuju inovativne prakse učenja i podučavanja, kao odgovor na društvene izazove podržavajući promovisanje neformalnih vidova obrazovanja, vannastavnih aktivnosti, volonterskog i građanskog aktivizma u sopstvenom akademskom uspjehu.

**USLOVI UPISA**

**Na** Žan Mone modul **Multidisciplinarne studije o integracijama i migracijama kroz interkulturalni dijalog – *EMIMI*** mogu se upisatistudenti **master,** **specijalističkih,** **treće godine osnovnih studija**. Poziv je otvoren i za sve **zainteresovane kandidate koji su završili ciklus redovnih studija, kao vid cjeloživotnog učenja.**

**POTREBNA DOKUMENTACIJA**

**Popunjen prijavni formular**

Rok za podnošenje prijave je od **3. do 15. oktobra 2023. godine**.

Prijava se podnosi na mejl adresu : **emimi@ucg.ac.me**